Guwahati  : भारतनि बिसायख'थि आयोग ( Election Commission of India ) नि थोंजों बिथोनाव समबार खालि इं 2020 माइथायनि द्राफ फट' इलेकटरेल रलखौ फोसावनाय जाबाय । सोलिफु 2019 माइथायनि रुजुनायाव हादोरसायाव सा 1.44,573 भ'ट होगिरि ( Electors ) बांबाय । आसामनि बिसायख'थि बिफान ( Assam Election Department ) नि नांथाबनायाव 2020 माइथायनि द्राफ फट' इलेकटरेल रल फोसावनाय खारिथिनि बादिब्ला हादोरसायाव गासै सा 2.19,50.097 भ'ट होगिरि ( Voters ) नि अन्जिमा बांनायखौ नुनो मोननाय जादों । बेनि गेजेराव हौवा भ'ट होगिरि अन्जिमाया सा 1.12,20.893 , आयजो भ'ट होगिरिनि अन्जिमाया सा 1.07,28.794 आरो ट्रेन्जेन्दार भटारनि अन्जिमा 410 । मख'जाथावदि सोलिफु बोसोरनि फेब्रुवारि दाननि 6 गेजेराव फोसावजानाय 2019 माइथायनि फाइनेल द्राफ फट'इलेकटरेल रलाव दिन्थिनाय खारिथि ( Data ) नि बादिब्ला हादोरसायाव गासै भ'ट होगिरिनि अन्जिमाया 2.18,05.524 । बेजों लोगोसे फैगो गोदान बोसोर अदेबानि 2020 माइथायनि 22 जानुवारीनि गेजेराव अ'जद ( Objection ) आरो दाबि दैखांनाय ( Claim ) नि समफारिखौ सुफुंसारनो नांगोन । 2020 नि 3 फेब्रुवारियाव अ'जद आरो दाबि दैखांनायनि जेंना जेंगोनाखौ फोजोबनाय जासिगोन । 2020 माइथायनि द्राफ फट' इलेकटरेल रलाव दिन्थिनाय खारिथिनि बादिब्ला दिसफुर बिधान सभा बियाबाव गासै सा 3.83,967 भटार दं । जाय बयनिख्रुइबो बांसिन अन्जिमा ( Highest Number ) जों गोजौ जायगा दखल खालामदों । बेनिनो हौवा भटार 1.92,858 , आयजो भटारनि अन्जिमा 1.91,099 आरो थार्द जेन्दार भ'ट होगिरिनि अन्जिमा सा 10 । बेरा फारसेथिं जाय सिबसागर जिलानि थाउरा बिधान सभा बियाबाव बयनिख्रुइबो खमसिनथार सा 1.10,807 खौ भटारखौ नुनो मोननाय जादों । बे बियाबनि सिङाव हौवा भटारनि अन्जिमा 56.631 , आयजो भटार 54.176 आरो थार्द जेन्दार भ'ट होगिरिनि अन्जिमाया गैया । मख'जाथावदि हादोरसानि गासै गं 126 बिधान सभानि बियाबनि गेजेराव गं 13 बियाबनि गासै आबुं फोरमायथि बादियै करिमगन्जनि राटाबारि समष्टि ( SC ) याव सा 1.63,747 ; काछार जिलानि सिलसराव 2.16,040 ; डिमा हासाव जिल्ला बिसायख'थिनि सिङाव हाफलं ( ST ) समष्टिआव 1.38,819 , कारबि आंलंनि डिफु ( ST ) समष्टिआव 1.88,488 , कक्राझार जिलानि बिसायख'थि बिफाननि सिङाव थानाय कक्राझार इष्ट समष्टिआव 1.82,588 , गवालपारा इष्ट समष्टिआव 2.10,024 , कामरुप मेट्रपलिटान जिलानि सिङाव थानाय जालुकबारि बिधान सभा बियाबाव 1.93,556 , गुवाहाटी इष्ट समष्टिआव सा 2.27,307 भटार , गुवाहाटी सोनाब बिधान सभा बियाबाव सा 2.76,696 । ‌ बेरा फारसेथिं जाय दरं जिलानि मंगलदै बियाबाव सा 2.28,163 । तेजपुराव सा 1.78,838 , नगाव बिधान सभा बियाबाव सा 1.77,540 आरो सिबसागर बियाबाव सा 1.48,526 भटार दं । 
आसामाव 2020 माइथायनि द्राफ फट' इलेकटरेल रलखौ फोसावनाय जाबाय